《访单传上人于瀑布霞岛》
明代·梁维栋

大人多丽壑，谁此觅奇观。一刹从天外，诸峰特地攒。

泉迎三涧从，瀑洒万珠寒。瑞草龙髭似，芳苔鸟篆看。

月光时隐见，霞色远瀰漫。绝壁丹梯险，危巅石磴盘。

侧身防圻岸，屏息瞰斜湍。欲尽诸天胜，旋惊鸟道难。

攀藤垂一线，入户绕千竿。流响俱弦管，林香半蕙兰。

云松窥定密，霞岛得传单。说法天花坠，翻经贝叶残。

君登能者岸，余访志公坛。妙辩驱尘劫，深谈沦腑肝。

传餐香积远，啜茗露华漙。却恨林泉外，苍生未奠安。

作者简介：梁维栋，字完太。恩平人。明神宗万历三十一年（一六〇三）贡生，后任陕西同州州同，两视州篆，政绩大著。将不次擢，遽谢病归。寻幽山水间，吟咏自适，以寿终。有《水阁诗钞》。民国《恩平县志》卷一九有传。